22. schôdza NR SR - 9.deň - A. dopoludnia
Dátum: 2024-11-05
Poslanec: Jurík, Beáta (PS)
Druh vystúpenia: Vystúpenie v rozprave

51. Ešte raz, ďakujem pekne. Ako som už povedala, toto uznesenie sme navrhovali ako okamžitú reakciu na ten barbarský útok, ktorý sa udial 8. júla, pretože, ako si dozaista pamätáte, tak sme sa tu stretli na mimoriadnej schôdzi, keď ste opravovali novelu novelizovanej novely. A keby sme vtedy zaradili tento bod do, do programu, tak, si myslím, že by to bola veľmi adekvátna a žiadaná reakcia tejto Národnej rady k tomu, čo sa udialo. Žiaľ, ak si spomínate, tak vtedy, keď sme žiadali o zaradenie tohto bodu, tak sme sa tu stretli s takým bučaním, výsmechom a dokonca tu padla na mňa otázka, že či som tam bola a či viem, ako sa to stalo. No, ja som napriek tomu rada, že napríklad vtedajšia ministerka zdravotníctva pani Dolinková, reagovala na tento útok, hoci teda tam nebola, a ponúkla ukrajinskej nemocnici našu pomoc. Čiže ja si myslím, že tie reakcie vtedy boli skutočne neadekvátne, a verím, že odvtedy ste možno aj mali možnosť vidieť nejaké dôkazy o tom, ak ste teda pochybovali, že čo sa tam skutočne stalo, a že dnes, keď budeme hlasovať o tomto uznesení, tak preukážete teda nielen dávku empatie, ale aj ľudskosti. Ruské útoky 8. júla spôsobili značné škody na životne dôležitej infraštruktúre vrátane teda detskej nemocnice Ohmatdyt v Kyjeve, ktorá je najväčšou detskou nemocnicou v krajine. Ruský útok poškodil nielen niekoľko oddelení tejto detskej nemocnice, ale hlavne jednotku intenzívnej starostlivosti a tiež onkologické a chirurgické oddelenia, a dokonca úplne zničil toxikologické a traumatologické oddelenie. A ja som teda veľmi rada, že keď som sa tento týždeň pripravovala do tejto rozpravy, tak pri aktualizácii informácií som zistila aj, že dnes Ukrajinci rekonštruujú túto nemocnicu a darí sa im teda opäť pokračovať v tej zdravotnej starostlivosti, ktorú deti skutočne potrebujú. 8. júla stovky detí, vrátane tých, ktoré sa podrobujú dialyzačnej liečbe, boli evakuované hneď po spustení sirén. Podľa dostupných informácií však necelú hodinu po tomto spustení sirén pri prvom zásahu bombami boli pacienti a personál stále v nemocnici, pretože niektoré z tých detí dokonca podstupovali práve v tom momente operáciu srdca. Jedno z evakuovaných detí zomrelo v inej nemocnici, do ktorej ho previezli. Celkovo podľa dnes dostupných informácií prišlo o život niečo cez 40 ľudí a ďalšie stovky boli zranené. Medzi nimi desiatky detí. Národná rada tento bod teda júli odmietla zaradiť, a tak ho tu máme dnes, takmer štyri mesiace po tomto hroznom čine a možno niektorí z vás si pomyslia, že to je dosť neskoro, ale ja nemyslím, že na takéto vyjadrenie politickej vôle a vôbec toho, čo si myslíme o takomto hroznom čine, môže byť niekedy neskoro. A ja si teda spomínam na tie pochybnosti, ktoré asi niektorí z vás mali, a síce že či vlastne tie bomby, ktoré padali na detskú nemocnicu, pripomínam, boli skutočne ruské. No ja dúfam, že dnes ich už nemáte. A ak by predsa, tak ja mám teda niektoré informácie pre vás. Samozrejme, že Rusko sa snažilo tento útok zvaliť na Ukrajinu, ako to už býva zvykom, a vyjadrovalo sa tak, že ono predsa neútočí na civilné ciele. No to sme za tie dva roky už videli, že ako Rusko neútočí na civilné ciele. Ale OSN spoločne s expertmi na zbrane analyzovali použité zbrane a nemocnicu zasiahla ruská riadená strela KH 101, a nie ukrajinské sily americkými zbraňami, tak ako to uvádzali, ako zavádzali Rusi. Danielle Bell, vedúca misie OSN na monitorovanie ľudských práv na Ukrajine, sa vyjadrila, že analýza videozáznamov a hodnotenie uskutočnené na mieste incidentu s vysokou pravdepodobnosťou potvrdzuje, že detská nemocnica utrpela priamy zásah, a nie škody spôsobené zneškodňujúcimi zbraňami alebo systémom. Preklad. Nejednalo sa o žiadnu strelu, ktorú by interceptovali ukrajinské sily, ale skutočne na dobrovoľne vypálenú ruskú strelu, ktorá mala za cieľ zničiť nemocnicu. Podobne aj medzinárodne uznávaná open-source skupina pre výskum a investigatívnu žurnalistiku Bellingcat zverejnila výsledky svojho vyšetrovania tohto útoku a pomocou videí rakety zasahujúcej nemocnicu, 3D modelu rakety a fotografií trosiek dokázala zistiť, že to bola skutočne už spomínaná ruská raketa KH 101, ktorá zasiahla detskú nemocnicu, takže ak ste mali na tej júlovej schôdzi akékoľvek pochybnosti o tom, kto na detskú nemocnicu vystrelil, tak dnes ich už, dúfam, nemáte. Podľa ukrajinského generálneho prokurátora je za tento útok zodpovedný veliteľ ruského letectva Sergej Kobylaš, ktorý teda okrem ďalších útokov najmä na energetické ciele riadil aj niekoľko útokov na civilné ciele, a mal teda nariadiť osobne, aj tento nechutný útok na nemocnicu. Od vypuknutia ruskej invázie vo februári 2022, bolo na Ukrajine zaznamenaných najmenej 1 878 útokov na zdravotnícke zariadenia, personál, dopravu, zásoby a pacientov. Ďalšie útoky, samozrejme, zasiahli aj obytné zóny, vzdelávacie zariadenia, kancelárske budovy a verejnú dopravu a prerušili dodávky elektriny, plynu a vody miliónov domácností. Kapacita výroby energie v celej krajine je výrazne znížená. V dôsledku toho viac ako 14,6 mil. ľudí približne 40 % ukrajinského obyvateľstva, potrebuje humanitárnu pomoc. Dozaista viete, že útoky nasmerované na zdravotnícke zariadenia sú v rozpore s medzinárodným humanitárnym právom a jedná sa dokonca o vojnové zločiny. A aj ten, ktorý zasiahol detskú nemocnicu v Kyjeve, by tak mal byť vyšetrovaný ako vojnový zločin. Keď sme sa stretli pred časom na výbore pre ľudské práva, aby sme teda diskutovali o návrhu tohto uznesenia, tak ste hovorili, že by ste to vlastne aj podporili, ale že prečo sa zameriavame iba na Ukrajinu, veď takéto veci sa, žiaľ, vo vojnách dejú a dejú sa aj inde. No, napríklad včera, najmenej 12 ľudí zahynulo pri útokoch v Gaze. Keď Izrael bombardoval poslednú, aspoň čiastočne fungujúcu nemocnicu Kamal Adwan na severe Gazy. Očkovanie proti detskej obrne, ktorá sa v dôsledku skutočne katastrofálnych humanitárnych podmienok začala šíriť v Pásme Gazy, bolo niekoľkokrát prerušené kvôli útokom Izraela. A dokonca pred dvoma dňami sme opäť prijali veľmi znepokojujúcu správu o tom, že bombový útok zasiahol aj jedno z očkovacích centier a boli tam zranené deti, ale teda aj dospelí. A ja s vami teda súhlasím, takéto veci sa skutočne dejú a nemali by sa diať a dejú sa nielen na Ukrajine. Sú to skutočne ohavné a nechutné veci. My sme predložili uznesenie iba k Ukrajine. No áno, pretože bolo skutočne okamžitou reakciou na to, čo sa v tom momente stalo. Ale ja vám môžem z tohto miesta sľúbiť, že ako prvá vám zahlasujem za akékoľvek uznesenie, akékoľvek odsúdenie útokov na nemocničné alebo iné zariadenia, vôbec na civilné ciele kdekoľvek na svete. Však nech sa páči, kolegovia, kolegyne, kľudne sem s takými uzneseniami príďte. Ale to nemôže slúžiť ako výhovorka na to, prečo nezahlasovať za toto konkrétne, lebo toto sa venuje len Ukrajine. Nie je to dôvod odmietnuť ho. Práve naopak. My ako zvolení zástupcovia a zástupkyne, by sme sa pravidelne mali vyjadrovať k udalostiam, ktoré sa dejú či už teda u nás na Slovensku, ale aj za našimi hranicami. Za tou našou východnou hranicou, kúsok za Užhorodom. Ale aj ďalej, oveľa ďalej. Prečo to nerobíme? Nuž, vy mi povedzte, alebo teda takto, sľúbte mi, že ak ja prídem s uznesením, ktoré bude odsudzovať útok napríklad na Ukrajine, ale aj v Palestíne, alebo v ďalších zónach konfliktu, tak že mi zaň zahlasujete, lebo to už nebude iba o Ukrajine, tak ako ste to povedali vtedy na výbore. Ja citujem jedného pána poslanca: „Bol by som blázon, keby som za také uznesenie nezahlasoval.“ Tak ja dúfam, že, že splníte svoje slovo. Vrátim sa ale k Ukrajine. K júnu 2024 monitorovacia misia pre OSN pre ľudské práva odhadla počet zavraždených civilistov od začiatku ruskej invázie na najmenej 9 560 a ďalších takmer 22-tisíc zranených. To je správa z júna, tak predpokladám, že je to už oveľa vyššie číslo. Najmä sa jedná teda o obete výbušných zbraní s rozsiahlymi účinkami. Medzi týmito obeťami je zhruba 2-tisíc detí. Špeciálne koalícii by som tiež chcela dať na vedomie nasledujúce body z uznesenia. Bod e) víta vyjadrenie prezidenta Slovenskej republiky Petra Pellegriniho , a obraciam sa teda najmä na kolegov a kolegyne z HLAS-u, ktorý vo svojom prejave na rokovaní Rady NATO k Ukrajine potvrdil, že Slovensko bude aj naďalej poskytovať finančnú a praktickú pomoc a že budúcnosť Ukrajiny je v NATO, čo by zabezpečilo mier a hlavne bezpečnosť krajiny a jej obyvateľstva do budúcnosti. Ja dúfam, že vaším hlasovaním potvrdíte to, že súhlasíte s výrokom vášho pána prezidenta. Pokračujem, bod f) zdôrazňuje, že špeciálne zdravotnícke zariadenia musia byť chránené za každých okolností a každá obdobná udalosť sa musí náležite vyšetriť. Bod g) víta okamžitú reakciu Národného ústavu detských chorôb, ktorý ponúkol pomoc Ukrajine po zničení nemocnice. A tu opäť vám pripomínam, že to bola práve reakcia bývalej pani ministerky za HLAS Dolinkovej, ktorá takúto pomoc Ukrajine poskytla. Tak ja opäť dúfam, že nepôjdete proti slovám a proti činom vašej bývalej pani ministerky. Odsúdenie tohto hanebného útoku Národnou radou je nielen silným symbolickým gestom empatie, solidarity s naším susedom, ale hlavne aj prejavom ľudskosti. A ja sa teraz obrátim špeciálne na ôsmich poslancov, a síce: pán poslanec Šuca, Sokol, Mažgút, Kubánek, Hazucha, Ľupták, Ševčík a ten ôsmy bol Blaha, no ten už cestuje a hlasuje ďaleko od nás našťastie, takže k tomu sa už neobraciam, ale ak ste pri hlasovaní o deportáciách ukrajinských detí stlačili tlačidlo proti a neodsúdili ste a neboli ste schopní takéhoto prejavu ľudskosti, možno ste si ju vtedy zabudli doma, tak ja dúfam, že dnes keď budeme o tomto uznesení hlasovať, tak ju opäť v sebe objavíte. Ďakujem pekne. (Potlesk.)